Norwich verloor plek in Engelse Premierliga | Netwerk24
12 Julie 2020 20:00
Op sy knieë. Dit het nie die afgelope naweek baie goed gegaan met Lys Moesset en die res van Chelsea se sokkerspan nie. Foto: Getty Images
Michael Antonio het ál die doele in West Ham se oorwinning van 4-0 oor Norwich aangeteken.
Norwich, wat sedert die hervatting van die liga verlede maand ál ses sy wedstryde verloor het, sal nou ná net een seisoen na die tweede liga terugkeer.
“Van die dag van ons promosie was ons kans om te oorleef dalk 5%, so in 19 uit 20 kere sal jy afskuif,” het Daniel Farke, Norwich se afrigter, gesê.
Chelsea se skok-nederlaag van 0-3 Saterdag op Bramall Lane teen Sheffield United was ook ’n slag vir die span se kans om vir die Europese Kampioeneliga te kwalifiseer.
Frank Lampard, Chelsea se afrigter, was bitter teleurgesteld met sy span se vertoning.
“Hulle was beter as ons, fisiek, in die kop en met die bal. So, dan verloor jy die wedstryd,” het hy gesê.
“Hulle was sterker as ons. Jy voel en hoor elke geluid en al wat ek kon hoor, was Sheffield United-stemme. Hulle is ’n goeie span,” het Lampard gesê.
Liverpool se 100%-tuisrekord vir die seisoen het Saterdag tot ’n einde gekom toe hy met 1-1 gelykop gespeel het teen Burnley.
Die laaste keer wat Liverpool nie op Anfield kon wen nie, was in Januarie verlede jaar toe hy met 1-1 teen Leicester City gelykop gespeel het.
“Ons moes minstens twee, drie of vier doele aangeteken het,” het Jürgen Klopp, Liverpool se breier, gesê.
In nog wedstryde Saterdag het Manchester City met 5-0 teen Brighton gewen en Watford was met 2-1 teen Newcastle baas.
Sondag was Wolverhampton Wanderers met 3-0 teen Everton baas en Aston Villa het Crystal Palace met 2-0 getroef.
* Manchester United en Southampton pak mekaar Maandagaand op Old Trafford.
Die wedstryd word vanaf 21:00 op SS 1 en SS 3 uitgesaai. – AP, Reuters
Meer oor: Norwich | Engelse Premierliga | Sokker
Norwich se hartseerverhaal
KYK: Speler wat paviljoen invaar aangekla
Geestelike Waardes: Sal alles altyd wel wees in tye van krisis en ellende?
KYK: Speler ontsteld, vaar paviljoen in